Komisijos sprendimas
2003 m. liepos 17 d.
iš dalies keičiantis Sprendimų 92/260/EEB, 93/197/EEB ir 97/10/EB nuostatas dėl laikino registruotų arklių įvežimo ir importo į Europos Sąjungą iš Pietų Afrikos
(pranešta dokumentu Nr. C(2003) 1212)
(tekstas svarbus EEE)
(2003/541/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą [1], su paskutiniais pakeitimais, padarytais Komisijos sprendimu 2002/160/EB [2], ypač į jos 12 straipsnio 2 dalį, 13 straipsnio 2 dalį, 14, 15, 16 straipsnius ir 19 straipsnio i punktą,
kadangi:
(1) Komisijos sprendime 92/260/EEB [3] su paskutiniais pakeitimais, padarytais Sprendimu 2002/635/EB [4], nustatyti veterinarijos reikalavimai ir veterinarinis sertifikavimas laikinai įvežant registruotus arklius.
(2) Komisijos sprendime 93/197/EEB [5] su paskutiniais pakeitimais, padarytais Sprendimu 2002/841/EB [6], nustatyti gyvūnų sveikatos reikalavimai ir veterinarinis sertifikavimas importuojant registruotus arklinius bei veislinius ir produkcinius arklinius.
(3) 1996 m. gruodžio 12 d. Komisijos sprendimo 97/10/EB, iš dalies keičiančio Tarybos sprendimą 79/542/EEB ir Komisijos sprendimus 92/160/EEB, 92/260/EEB ir 93/197/EEB dėl laikino registruotų arklių įvežimo ir importo į Bendriją iš Pietų Afrikos [7], su paskutiniais pakeitimais, padarytais Sprendimu 2001/622/EB [8], I priede numatytos papildomos garantijos, taikomos Pietų Afrikos regionavimui dėl registruotų arklių importo į Bendriją.
(4) Minėtomis papildomomis garantijomis reikalaujamas konkretus laikotarpis, kurį registruoti arkliai turi būti laikomi Afrikos arklių ligos neapmintoje teritorijoje, ir nustatomi reikalavimai, pagal kuriuos registruoti arkliai, kuriuos į Europos Sąjungą ketinama vežti oro transportu, turi būti vežami į stebėjimo zonoje esantį oro uostą sąlygomis, apsaugančiomis nuo ligos sukėlėjus pernešančių vabzdžių.
(5) Atsižvelgiant į būtiną izoliavimą patvirtintame ir nuo ligos sukėlėjų pernešančių vabzdžių apsaugotame karantino punkte, atrodytų pateisinama reikalauti, kad registruotiems arkliams, laikinai įvežamiems ir importuojamiems į Europos Sąjungą, būtų nustatytas toks pats minimalus laikymo laikotarpis Afrikos arklių ligų neapimtoje teritorijoje.
(6) Dėl aviakompanijų tvarkaraščių pokyčių registruotų arklių vežimas standartiniais krovininiais lėktuvais tampa neįmanomas, todėl registruotų arklių vežimas jūra lieka vienintele realistine alternatyva.
(7) Būtina nustatyti reikalavimus, pagal kuriuos galima vežti registruotus arklius, nepakenkiant minėtų gyvūnų sveikatos būklei kelionės jūra metu iš laisvojoje zonoje esančio Keiptauno uosto į Europos Sąjungos uostą, patvirtintą pasienio kontrolės postu pagal 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB [9], su paskutiniais pakeitimais, padarytais Direktyva 96/43/EB [10].
(8) Sprendimai 92/260/EEB, 93/197/EEB ir 97/10/EB turėtų būti atitinkamai iš dalies pakeisti.
(9) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 92/260/EEB II priede pateiktas F veterinarijos sertifikatas pakeičiamas šio sprendimo I priedo tekstu.
2 straipsnis
Sprendimo 93/197/EEB II priede pateiktas F veterinarijos sertifikatas pakeičiamas šio sprendimo II priedo tekstu.
3 straipsnis
Sprendimas 97/10/EB iš dalies keičiamas taip:
1. I priedas iš dalies pakeičiamas pagal šio sprendimo III priedą.
2. Šio sprendimo IV priedo tekstas pridedamas kaip IV priedas.
4 straipsnis
Šis sprendimas skirtas valstybėms narėms
Priimta Briuselyje, 2003 m. liepos 17 d.